Komisijos reglamentas (EB) Nr. 684/1999
1999 m. kovo 29 d.
iš dalies keičiantis Reglamentą (EB) Nr. 1484/95, nustatantį išsamias papildomų importo muitų sistemos taikymo taisykles ir tipines kainas paukštienos bei kiaušinių sektoriams ir kiaušinių albuminui, ir panaikinantis Reglamentą Nr. 163/67/EEB
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1975 m. spalio 29 d. Tarybos reglamentą (EEB) Nr. 2771/75 dėl bendro kiaušinių rinkos organizavimo [1] su paskutiniais pakeitimais, padarytais Komisijos reglamentu (EB) Nr. 1516/96 [2], ypač į jo 5 straipsnio 4 dalį ir 15 straipsnį,
atsižvelgdama į 1975 m. spalio 29 d. Tarybos reglamentą (EEB) Nr. 2777/75 dėl bendro paukštienos rinkos organizavimo [3] su paskutiniais pakeitimais, padarytais Komisijos reglamentu (EB) Nr. 2916/95 [4], ypač į jo 5 straipsnio 4 dalį ir 15 straipsnį,
atsižvelgdama į 1975 m. spalio 29 d. Tarybos reglamentą (EEB) Nr. 2783/75 dėl prekybos ovalbuminu ir laktalbuminu bendros sistemos [5] su paskutiniais pakeitimais, padarytais Reglamentu (EB) Nr. 2916/95, ypač jo 3 straipsnio 4 dalį ir 10 straipsnį,
kadangi Komisijos reglamentas (EB) Nr. 1484/95 [6] neseniai iš dalies buvo pakeistas Reglamentu (EB) Nr. 493/1999 [7] pagal Pasaulio prekybos organizacijoje priimtą sprendimą, kad būtų privalomas papildomas muitas, kuris turi būti nustatytas atsižvelgiant į CIF importo kainą; kadangi to reglamento 4 straipsnio 2 dalis ir 6 straipsnis taip pat turi būti iš dalies pakeisti atsižvelgiant į tą sprendimą;
kadangi šį pakeitimą būtina taikyti kuo greičiau;
kadangi šiame reglamente numatytos priemonės atitinka Paukštienos ir kiaušinių vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 1484/95 keičiamas taip:
1) 4 straipsnio 2 dalis išbraukiama;
2) 6 straipsnyje žodžiai "I priede nustatyti" keičiami "1 straipsnyje nustatyti".
2 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Jis taikomas nuo 1999 m. kovo 25 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1999 m. kovo 29 d.